Suomi Tyres

**Suomi Tyres** on suomalainen polkupyörän renkaiden tuotemerkki, jonka omistaja ja valmistaja on lieksalainen DMACK Nordic Oy.

## Historia
### Historiallinen tausta
Suomalaisten polkupyöränrenkaiden valmistuksen pitkä ja vivahteikas historia alkoi Suomen Gummitehtaalla (myöh. Suomen Kumitehdas Oy) Nokialla vuonna 1925.

Vuonna 1967 Nokia Osakeyhtiö, Suomen Kumitehdas ja Suomen Kaapelitehdas yhdistyivät ja näistä muodostettiin Oy Nokia Ab.

Nokian kumiteollisuus keskitti polkupyörän renkaiden ja niiden sisäkumien valmistuksen Lieksan teollisuuskylään vuonna 1974. Tehtaan vihki käyttöön presidentti Urho Kekkonen.

1980-luvun lopulla Oy Nokia Ab:n keskittyessä liiketoiminnassaan tietoliikennetekniikkaan kumiteollisuudessa aloitettiin saneerausohjelma, jonka seurauksena eri tuotantoyksiköistä muodostettiin joukko erillisiä kumialan yrityksiä. Näin syntyivät mm. Nokian Renkaat vuonna 1988, Teknikum Oy vuonna 1989 ja Nokian Jalkineet vuonna 1990.

Vuosituhannen vaihteessa Nokian Renkaat oli yksi viidestä polkupyörien renkaiden valmistajasta Euroopassa ja ainoa lajissaan Pohjoismaissa. Tuotevalikoimassa oli parhaimmillaan 250 tuotetta vakio-, retki-, maasto- ja kilpapyöriin. Erikoisalana olivat alamäkirenkaat ja nastalliset talvirenkaat joiden valmistajana Nokian Renkaat oli maailman suurin toimija. Kaikki tuotteet valmistettiin Lieksan tehtaalla, joka toimi kolmessa vuorossa 340 päivää vuodessa. Myynnistä noin kolmannes meni ensiasennukseen eurooppalaisille polkupyörien valmistajille. Päämarkkina-alueita olivat Pohjoismaat, Keski-Eurooppa ja Pohjois-Amerikka. 

Vuonna 2000 Nokian Renkailla valmistettiin 1.2 miljoonaa polkupyörän ulkorengasta ja 1.1 miljoonaa sisärengasta.
Vuoden lopussa Nokian Unitubesisärenkaiden tuotantolinja Lieksan tehtaalta myytiin tšekkiläiselle Rubena-yhtymälle, joka toimi jatkossa Nokian Renkaiden ja myöhemmin vuoteen 2007 Suomen Rengastehtaan sopimusvalmistajana.

Vuoden 2003 myyntiohjelmassa oli aikakauden uutuuksien lisäksi paljon perinteisiä vakiomalleja kuten ensiasennusrenkaina polkupyöräteollisuudessa käytetyt Sydney kesärenkaat tai osin jo 1980-luvulla julkaistut Hakkapeliitta talvirenkaat.

Vuonna 2004 Nokian Renkaat myi polkupyöränrenkaiden liiketoiminnan Suomen Rengastehdas Oy:lle 3.6 miljoonan euron kauppahinnalla. Yksikön palveluksessa olleet 59 henkilöä siirtyivät vanhoina työntekijöinä uuteen yritykseen 1.12.2004 alkaen.

### Tuotemerkki syntyy
Maaliskuussa 2005 Suomen Kumitehtaan uudelleen perustaneet Arto Huhtinen ja Tuire Erkkilä rekisteröivät Suomi Tyres tavaramerkin Suomen Rengastehdas Oy:n aputoiminimeksi.
Suomen Rengastehdas valmisti ja markkinoi polkupyörän renkaita Nokian merkillä ainakin vuoteen 2007 kunnes tuotemerkiksi vaihtui Suomi Tyres.

### Myöhemmät vaiheet
Syksyn 2008 markkinoille julkaistiin uudentyyppinen Rollspeed W kitkarengas ympärivuotiseen retkipyöräilyyn, sen menestys jäi kuitenkin vähäiseksi ja mallin valmistuksesta myöhemmin luovuttiin.

Vuonna 2019 Aino ja Reino kotikenkiä Lieksassa valmistanut PK Kappi Oy ajautui konkurssiin. 
Konkurssi vaikutti emoyhtiö Suomen Kumitehdas Oy:n kautta tytäryhtiö Suomen Rengastehtaaseen, joka asetettiin konkurssiin 20. toukokuuta 2019.

Syyskuussa vuonna 2019 kaksi lieksalaista yrittäjää ostivat Suomen Rengastehtaan konkurssipesän ja käynnistivät uudelleen polkupyörän renkaiden tuotannon ja uusi yhtiö Lieksa Tyres Oy perustettiin. Se joutui kuitenkin jo muutaman toimintavuoden kuluttua jättämään konkurssihakemuksen nopeasti nousseiden energia- ja materiaalikustannusten vuoksi 17. huhtikuuta 2023.

Marraskuussa 2023 englantilainen rallirenkaiden valmistaja DMACK ilmoitti ostaneensa Lieksa Tyres Oy:n konkurssipesän ja Suomi Tyres tuotemerkin. Uusi omistaja DMACK Nordic Oy kertoi sijoittavansa uusiin tuotantolinjoihin ja tuotekehitykseen. Rengasvalmistus Kerantien tehtaalla Lieksassa alkoi uudelleen kevättalvella 2024.

Maaliskuussa 2024 DMACK Nordic Oy ilmoitti erikoistuneensa polkupyörän talvirenkaisiin.

Helmikuussa 2025 DMACK Nordic Oy kertoi lähes 2 miljoonan euron investointiohjelmasta Lieksan tehtaan koneisiin, laitteisiin ja ohjelmistoihin.

Tammikuussa 2026 DMACK Nordic Oy kertoi aloittavansa uudelleen laadukkaiden kesärenkaiden valmistuksen. 

Vuonna 2025 DMACK Nordic Oy valmisti 150 000 rengasta vuodessa, Tammikuussa 2026 se kertoi tavoitteekseen viisinkertaistaa tuotantonsa vuoteen 2030 mennessä ja laajentumisen muualle Eurooppaan ja Pohjois-Amerikan markkinoille.

## Valmistus ja markkinointi
Suomi Tyres polkupyörän renkaita on valmistettu ja markkinoitu alun alkaen kahdessa pääkategoriassa; talvirenkaita ja kesärenkaita. Lisäksi tuotannossa on ollut renkaita pyörätuoleihin, mopedeihin ja ravikärryihin.

Vuosien 2020-2022 uutuuksina tuotantoon tulivat Piikkisika ja Routa sarjojen talvirenkaat, sekä Lieksa ja Koli sarjojen kesärenkaat, joista Routa ja Koli renkaita valmistettiin myös sähköpyörissä käytettäviksi. Piikkisika renkaissa nastoja on jopa ennennäkemättömät 408 kpl.

Työmatkapyöräilyä silmälläpitäen kehitetyn Routa-sarjan renkaiden suunnittelussa lähtökohdaksi asetettiin toimivuus kaikissa olosuhteissa. Hienojakoisen lamellipintakuvion ja yli 240 nastan ansiosta renkaissa on hyvä pito niin syksyisellä asfaltilla kuin talven lumisiin ja jäisiin päiviin. Routa E-Bike renkaissa on lisäksi vahvistettu runkorakenne sekä edistyksellinen nelikerroksinen puhkeamissuojaus renkaan kestävyyden varmistamiseksi ja ne soveltuvat myös tavalliseen kaupunkipyöräilyyn. Renkaiden suunnittelusta vastasi Black Donuts Engineering ja niitä testattiin Wheel Energyn laboratoriossa.

Vuosina 2019-2023 tuotannossa oli myös alkujaan Oy Nokia Ab kumiteollisuuden ja sen seuraajien suunnittelemia klassikkorenkaita. Talvirenkaissa klassikkoja edustivat A10 (alkujaan Nokia A10), Kide W106, Hile W240 ja WXC, sekä Mount & Ground W160. Kesärenkaiden klassikkoja olivat SL-35 (alkujaan Nokia SL-35), Mount & City, Pacer S, Rollspeed TS ja Ultra Tour 2. 
Maaliskuusta 2024 lähtien klassikkoja edustavat mm. STUD 62A pallorengas (aiemmin Nokia Hakkapeliitta Stud), KIDE ja HILE (aiemmin Hakkapeliitta W106 ja Hakkapeliitta W240).

Vuonna 2025 lanseerattiin Routa Cargo E-Bike-renkaat tavarapyöriin, läskipyörien nastarengas Piikkisika XXL ja ekonominen rengassarja Lieksa Winter kaupunkipyöräilyyn.
          
Renkaissa käytetään erityisesti pohjoisen ankariin ja kylmiin olosuhteisiin kehitettyjä kumilaatuja ja kotimaisia teräs- tai kovametallinastoja. Kaikki renkaat valmistetaan myrkyttömistä ja ympäristöystävällisistä kumilaaduista, joihin siirtyminen alkoi jo Nokian Renkailla vuonna 2000.
Kumimateriaalin Suomi Tyres renkaisiin toimittavat ja valmistavat Teknikum Oy ja ruotsalainen Trelleborg Ab. 
Tunnustukseksi tuotteiden korkeasta kotimaisuusasteesta niille myönnettiin vuonna 2022 Avainlippu-merkki.

Talvirenkaita ISO / ETRTO koossa 54-584 on markkinoitu käytettäviksi kotimaisissa klassikkopyörissä kuten Helkaman valmistamissa Ainossa, Oivassa ja Jääkärissä.

## Lähteet

## Aiheesta muualla
*Introduction to Suomi Tyres (PDF) Suomi Tyres tuotekatalogi 2025 (englanniksi)
*Miten pyöränrengas valmistetaan? YouTube kanava Velogi yhteistyössä Suomi Tyresin kanssa vuonna 2020
*Home of Winter Tyres by Suomi Tyres Suomi Tyres markkinointivideo vuodelta 2014
*Suomi Tyres Tj. Arto Huhtinen kertoo Suomen Rengastehtaan toiminnasta vuonna 2009 (video)